Andra Siibak

Andra Siibak (sündinud 13. juulil 1981) on interneti- ja kommunikatsiooniuurija, Tartu Ülikooli meediauuringute professor. 

Tema peamised uurimisvaldkonnad on seotud (noorte) interneti- ja sotsiaalmeedia kasutuse, uue meedia auditooriumite, (lapsepõlve/hariduse/töökeskkonna) andmestumise ning privaatsuse teemadega.

Haridustee 
Andra Siibak on õppinud aastatel 1988–1999 Tartus Miina Härma Gümnaasiumis ja seejärel aastatel 1999–2003 Tartu Ülikoolis bakalaureuseõppes inglise keelt ja kirjandust, 2003–2005 sealsamas magistriõppes meedia ja kommunikatsiooni erialal (väitekiri "Talk show "Mamma Mia" diskursiivsete praktikate analüüs", juhendaja Veronika Kalmus) ning 2005–2009 doktoriõppes (väitekiri "Self-presentation of the "Digital Generation" in Estonia"; "Eesti "digitaalse põlvkonna" enesepresentatsioon", juhendaja Veronika Kalmus).

Töökäik 
Andra Siibak oli aastatel 2005–2007 Tartu Kõrgema Kunstikooli arendusjuht ja 2005–2011 õppejõud, 2007–2009 Tartu Ülikooli ajakirjanduse ja kommunikatsiooni osakonna erakorraline teadur, 2010–2011 meediauuringute teadur ning 2011–2015 meediauuringute vanemteadur. Aastatel 2011–2013 täitis Siibak ajakirjanduse ja suhtekorralduse bakalaureuseõppekava programmijuhi ülesandeid.  

Alates 2016. aastast on Andra Siibak Tartu Ülikooli ühiskonnateaduste instituudi meediauuringute professor ning meedia ja kommunikatsiooni doktoriõppekava programmijuht.

Rahvusvahelist kogemust on Siibak käinud ammutamas Rootsi, Läti, Itaalia, Ameerika Ühendriikide ning Leedu ülikoolide juures. Aastatel 2009–2011 töötas ta Rootsis Södertörni Ülikoolis teadusassistendina ning läbis sealsamas ka järeldoktorantuuri (2011–2012). Aastatel 2019–2021 oli ta külalisprofessor Lätis Vidzeme Kõrgkoolis. Külalisprofessorina on ta töötanud ka Carlo Bo Urbino ülikoolis Itaalias (jaanuar 2020) ja Klaipeda Ülikoolis Leedus (september 2020). 2020. aasta kevadsemestri veetis Siibak Fulbrighti stipendiaadina Chicago Illinoisi Ülikooli kommunikatsiooni osakonnas.

Tunnustus 

 2015  Vabariigi Presidendi noore teadlase preemia laureaat
 2017  Silmapaistev Noor Eestlane (TOYP)
 2018  Fulbrighti stipendium teadustööks USAs, Chicago Illinoisi Ülikoolis (UIC)
 2020  professor Peeter Tulviste mälestusstipendium
 2020  naissoost tippteadlaste portaali AcademiaNet liige 
 2021 Tartu Ülikooli aumärk

Teadusorganisatsiooniline tegevus 
Siibak on Eesti Noorte Teaduste Akadeemia (ENTA) asutajaliige ning kuulus aastatel 2017-2019 ENTA juhatusse.  

Alates 2008. aastast on ta Maailma Internetiuurijate Assotsiatsiooni (AOIR), sh. 2017a. Tartus toimunud AOIRi aastakonverentsi AoIR18 Networked Publics kohalik peakorraldaja ning programminõukogu juht. 

Alates 2008. aastast on Siibak ka Euroopa Kommunikatsiooniuurijate Assotsiatsiooni (ECREA) liige, sh. Tartus toimunud ECREA doktorantide suvekooli kohalik peakorraldaja (2019-2021).  

2019. aastast on ta õiguskantsleri inimõiguste kaitse nõukoja liige. 

Siibak on olnud eksperdina tegev mitme Euroopa Komisjoni, Euroopa Parlamendi, Euroopa Nõukogu ja OECD algatuste juures; sh. Euroopa Nõukogu ekspertgrupi Cahenf-IT "Laste õigused digitaalses maailmas" liige.  

Siibak on ajakirjade Cyberpsychology: Journal of Psychosocial Research on Cyberspace, Social Media+ Society ja Medialni Studia/Media Studies toimetuskolleegiumi liige ning Tallinna Ülikooli raamatute sarja Bibliotheca Mediorum et Communicationis toimetuskolleegiumi liige.

Viited

Välislingid

Andra Siibak Eesti Teadusinfosüsteemis
Andra Siibak Google Scholar lehekülg
Andra Siibak ResearchGate lehekülg
Andra Siibak Academia.edu lehekülg
Andra Siibak E-rahva manifest Postimees, 13. aprill 2017

Eesti sotsioloogid
Miina Härma Gümnaasiumi vilistlased
Tartu Ülikooli filosoofiateaduskonna vilistlased
Tartu Ülikooli professorid
Sündinud 1981